정조 9년
持平韓商新疏曰。伏以。天祐宗祊。慶篤元良。睿姿日就於岐嶷。洪基永奠於磐泰。臣民慶忭。中外惟均。仍伏念。臣生長草野。見識蒙騃。僥倖一第。纔閱周歲。遽廁抄啓之中。猥參講製之列。周旋咫尺。昵近耿光。涯分已踰。榮幸已極。而曾未幾何。驟躋臺省。周流兩司。殆無虛月。臣每奉華誥。惝怳悚恧。益不知所自措也。噫。言責之地。掄選最重。上以匡君違。下以戢官邪。苟非言議足以愜物情。風采足以動人主。則固不容濫觴於是官。顧今民彝斁絶。國綱委靡。尤宜抄選公忠剛直之士。以畀謇諤繩紏之責。豈可以譾劣如臣。闒茸如臣者。苟且充擬於其間乎。況臣屢叨是職。曾不能出一言論一事。以效一日之責。終致誨責屢勤。非斥四起。居常靦面。如負大何。千萬不自意。柏府除旨。遽下於薄勘旋敍之餘。署坐有命。召牌儼臨。臣感激洪造。怵畏義分。雖不得不章皇出肅。而第臣不稱之實。本自如彼。難冒之義。又復如此。臣顧何敢諉以宿趼。因仍蹲據。不思所以自靖之道。重貽羞朝廷而辱臺閣乎。玆敢冒入文字。仰瀆崇嚴。伏乞聖慈。天地父母。察臣懇之匪出飭讓。諒是職之不可濫授。亟命鐫遞臣職名。使公器重而私分安。不勝大願。臣旣不敢以見職自居。則不宜贅及他說。而區區憂愛之忱。有不能自已者。敢此附陳焉。臣竊伏惟念。天下之事。不進則退。國家之勢。不治則亂。進退治亂。固有其數。而其所以進退治亂者。亶在於人君制治之如何耳。是故人君。必當先審乎其幾。勉其所以治。去其所以亂。期於治而後已。不可安於小成。局於常規。架漏過時。牽補度日之爲也。若論其制治之方。則千緖萬條。不勝其多。有非如膚淺之見所可枚陳。而姑擧當今之最先務者言之。有曰勉聖德以立大本。貽燕謨以固邦基。懋實政以祛文具。嚴懲討以明義理。四者是已。歷觀古昔聖帝明王。雖其做治之各有淺深。成效之不無大小。而亦豈有捨此而能成一代之治哉。今我殿下。以睿智之姿。撫盈成之業。緝熙之學。恒懋月將之工。聖敬之德。已臻日躋之域。湯盤武盂。淵然念在。堯天舜日。廓然重明。而至於馳騁弋獵之娛。聲色貨利之好。凡所以爲聖德之疪。睿學之累者。絶無毫末之可言。則殿下之惟德惟學。可謂至矣盡矣。然而試觀今日之治象。則何嘗有丕應之效耶。紀綱尙未振肅。公道尙未恢張。規模略成。而風俗之頹靡如昨。儀文粗定。而機務之叢脞依舊。上下之間。姑息爲事。大小之官。恬嬉成風。雍容暇豫。因循偸惰。了無一政一事之眞箇做得。則此何故也。臣竊覵我殿下。天資英發。而少欠涵畜底氣像。聖學高明。而少忽踐履上工夫。所以發於政措者。或遜於寬舒。見於辭令者。或歸於文勝。聰明有臨。而綜核之政太過。不能無察見淵中之歎。謙恭虛己。而睿聖之姿太高。不能無低視群下之失。凡此數者。不過以符驗之著於外者。蠡測而管窺之也。然而殿下。試於淸燕之中。惕然自省。則亦安得曰我全無是也。朱子有言曰。人主一心。爲萬化之本。信斯言也。今日治效之如此者。豈非殿下之德。猶未躋於十分盡善之域乎。嗚呼。以我殿下之德。欲爲堯舜。則可爲堯舜。欲爲文武。則可爲文武。殿下何憚而不爲是耶。伏願殿下。勿以正心誠意。爲迂儒之常談。而必以居敬窮理。爲致治之本原。新而又新。聖而益聖。天理人慾。毫分縷析。知其爲天理。則擴以充之。惟恐善端之萌。未能春噓而物茁。知其爲人慾。則遏以絶之。惟恐邪念之祛。未能雲消而霧捲。必以高明廣大。瀜液周遍。爲得力之時。則三五之治。庶可以復挽矣。豈不盛哉。至於貽燕謨之說。則目今悠悠萬事。孰有大於此哉。惟天惟祖宗。眷佑我聖躬。誕育我王世子邸下。干尺之儀漸長。溫文之譽日彰。八域含生之倫。擧切延頸之誠。而若其早諭之方。專在於宮僚之愼簡。是故三代盛時。必重輔儲之任。師以導之敎訓。傅以傅其德義。保以保其身體。前後左右。無非正人。而使之見正事聞正言行正道。則古之所以輔翊之方。於斯盛矣。顧今師傅賓僚。固宜極一時之選。朝夕薰陶。俾盡以正養之術。而若至春秋漸盛。知思漸長之時。則誘掖之責。訓迪之效。不專在於師傅賓僚。抑惟係於殿下一身。雖以閭閻家子弟言之。必也內有賢父兄。外有嚴師友。然後可期成就之效。蓋其家庭之間。所常常效則者。比諸師友之敎導。爲尤切近故也。是知殿下之一服食一語默。卽我儲宮之所朝夕效法也。殿下之一政令一注措。卽我儲宮之所耳目濡染也。躬敎之術。親炙之切。不啻如賓師輔導之效而已。則殿下於此。豈可不每自省檢。雖造次起居之節。尋常事爲之間。無一不率以正。思所以爲我儲宮之所仰法者乎。然則夏朝敬承之譽。周家重光之美。其將復見於今日矣。豈不休哉。至於懋實政之說。則人君之立志制治。莫貴於誠實。蓋求治之心雖切。而不以誠。制治之具雖備。而不以實。則治不徯志。終必無誠。惟我殿下。十載御極。一念圖治。而誠心未孚。實效猶邈。政令施措之間。或未免浮文末節之歸。夫五日賓對。所以博採群言。思聞嘉謨。而上自大僚。下至諸宰。凡居廟堂之上。與聞國家之事者。皆以容默爲達權。建白爲生事。隨行而進。噤口而退。雖或有一二條陳。而亦不出於簿書期會間細務。以經邦弘化之任。行百工有司之事。又或有令廟堂稟處之敎。則其在謀國之列者。固當悉心殫慮。對揚休命。而今乃不然。所謂稟處者。不過曰從後稟處。曰下詢諸道。曰姑且置之。以彌縫漫漶。挨過時月。爲涉世之妙計。保位之良方。而本嘗見一時弊一民瘼之釐而革之。廊廟規模。無出於姑息二字。噫。如此而求治。何異於却步而求前乎。三晝講筵。所以裨益聖學。贊揚文化。非但爲臨文講讀。不失章句而已。然而竊觀近者。作輟無常。停日居多。已非設經筵之本意也。雖或有開講之時。而上下討難。不過霎時。若干文義。只是數段。至若時政之得失。國計之可否。擔在一邊。視以餘事。上未有誠心咨詢。下未嘗隨事陳白。則今日賓對講筵之規。可謂無其實矣。以言乎用人。則惟視地閥之高下。詞華之敏鈍而進退之。故族寒者。雖有奇材。而不得展布。技拙者。非無實行。而末由施用。以言乎恤民。則歉歲賑飢。聖念深軫於察眉。軍布減半。仁恩方瀜於浹髓。而流亡絶戶。隣族之徵督如前。草樹陳田。官吏之橫斂無藝。則今日之用人恤民。亦可謂無其實矣。開言路。所以來直言而匡君失也。方今朝家之恩澤未究。下民之生理已竭。衮闕不無可言之事。官邪自有可紏之言。政宜廣開不諱之門。克恢來諫之量。使忠讜之言。日陳於前。而夫何求助之旨徒勤。而未嘗見一人之犯顔。察邇之衷雖切。而未嘗聞一言之採蕘。語涉乘輿。囁嚅不敢。事關卿相。趦趄未果。仗馬成習。鳴鳳無聞。雖或有强以言者。不過溫平可口之劑。要作一時塞責之資。此豈非大可寒心者乎。臣嘗聞之。雖以數十年前事言之。敢言之風。尙有可觀。士夫之出身立朝者。若新入臺端。或初登瀛選。則擧皆以噤默無言。看作羞恥事。必有一二差强之言。而朝廷之上。亦施激勵之政。能言者隨以奬拔。不言者降以郵罰。而比年以來。此風掃盡。淸官美職。平步兜攬。讜言直論。便成忌諱。或有事在目下。迫於公議。略加推罷之警。則輒生疑怒。遂成嫌隙。若有稍欲自好者。少效執藝之義。粗陳錚錚之說。則一握爲笑。指以不緊。淊淊一世。惟以金人之三緘。看作一副當義理。則未知今日之言路。可謂開耶。不開耶。崇節儉。所以革奢風而裕財用也。古人有言曰。奢侈之害。甚於天災。蓋言其耗財傷民之害。有浮於流行之天災也。夫唐堯之土階。周文之俾服。尙矣無容議爲。而雖以漢唐之中主。猶有弋綈之衣。澣濯之服。能傳千古之美談。則矧以殿下之盛德。豈宜自居於漢唐之下乎。惟我殿下。卽祚以後。深恢昭儉之德。每軫抑奢之念。紛華之域。未嘗留心。大帛之儀。行將拭目。而夫何挽近以來。侈風大盛。搢紳靺韋。競爲奇巧之飾。市井輿儓。盡襲紈錦之服。以至於卿宰士夫。第宅之制。輿馬之屬。極其侈矣。極其華矣。惟是之故。制度漸紊。而名分遂隳。等威漸夷。而風俗大壞。淡飯麤糲。羞與對客。惡衣縕袍。無面出門。則未知何爲而然耶。臣愚死罪。竊恐殿下。躬儉之化。猶有所未盡而然也。臣嘗伏聞。成廟臥內所覆茶褐紬衾。弊而不改。近臣有以爲言。聞者至今欽仰不已。此豈非殿下所當師法而率由處乎。凡此六者。無非我殿下臨政而願治者也。夷考其實。未見其效。則都不出於不以誠做去之致也。惟殿下懋哉。至於嚴懲討之說。則夫明義錄一書。卽撑天亘宙。俟百世不惑之義理也。環東土一域。天經地義。民彝物則。賴以不墜。得免於夷狄禽獸之歸。今日臣子之所藉手以事殿下者。舍是書何以哉。噫。丙丁以來。亂逆層生。厚麟恒簡之一串凶肚。趾述範能之闔門逆腸。言之膽掉。思之骨顫。一賊纔殲。而一賊踵生。今歲明年。無歲無之者。蓋緣亂本未拔。禍蔓隨滋而然也。夫凶如鄭妻。百計射日。而尙戴平蓋之頭。逆如龜柱。三罪滔天。而猶逭冀顯之律。或薄竄海島。旋移近畿。而釀成揆衡之凶謀。或穩渡窮溟。安置善地。而以啓賊嵎之狂圖。義理由是而晦塞。民志自此而詿誤。以至於莫可收拾之境者。職此之故。而枝上生枝。種下生種。馴致國榮之沮遏大計。德相之四字凶言。此卽從古權凶所未有之逆節。而臥死牖下。未施肆市之律。徑斃獄中。終逭誅孥之典。而三司之紙生毛。不允之批成例。是以龍蛇之種。終無悛革。豺狼之性。益不懲畏。卒之有澤白之凶疏。仁京之急變。天網頹墮。人彝斁絶。乃有昨秋逆變。實窮天罄地之所未聞。今春凶孽。又極古亘今之所未見。凡今日北面於殿下之庭者。苟具秉彝之性。則孰不欲刎首刳心。以效臣死之義。而猶且食息蠢動。自同平常。今歲如是。明年如是。徒傳故紙。看作已了之案。噫嘻。痛矣。尙忍言哉。雖九族而夷其種。百口而梟其首。不足以少洩神人之痛。今乃竝與應施之典刑。尙在相持之中。當問之徒黨。迄無鉤覈之擧。駸駸然入於國不國人不人之域。此莫非群下之忠憤未切。誠意未孚。終不能碎首天陛。不得請則不止之致。滿廷之臣。死有餘罪。而然臣至愚。不能無憾於天地之大矣。由是之故。凶徒益肆。賊謀轉憯。瑮福逞凶。洋采煽妖。構百間而營巢。連三路而擧兵。雖緣邦運靈長。賊窩自綻。妖腰亂領。次第就戮。而究覈未盡。殲夷未訖。亦不能鋤禍根於旣往。折奸萌於方來。無窮之隱憂。有不可勝言矣。大抵昨年以來。懲討愈緩。隄防益壞。一種不逞之徒。轉生叵測之計。外似革面。內戀宿處。至於孚春之跳踉而極矣。得孚之於夏賊。傾身附麗。圖占淸顯。超鳳之於敦溫。不足喩其密矣。夫血戰公議。陰護醜類。卽其平生伎倆。而得孚爲之嚆矢。譸張凶論。魚肉搢紳。卽其日夜經營。而得孚爲之倀鬼。眞所謂一而二。二而一者也。逮夫昨秋以後。則不但春秋之討。宜先於黨與。就其已然之跡。斷以同情之律。渠雖有百喙。其敢曰不知。而混蒙大霈。薄竄旋宥。偃息郊坰之內。自同無故之人。刑政之乖當。未有甚於此者。魯春之論斥得孚。在於賊黨肆毒之時。及夫逆變出後。便爲渠樹立之資。而乃反閃幻爲說。忽地投疏。托以自明之擧。陰售乞降之計。奬詡之扶護之。猶恐不入於其黨。而一時字云云。專出於祖述夏賊之陰圖。掇拾得孚之邪論。必欲立幟於賊徒。打綱於國邊者。其心所在。至妖極狡。而渠所以怵於戴頭之逆黨。爲此換面之奸計者。孰使之然哉。嚴訊情節。窮覈指使。卽係一國公共之論。而始繫南間。遷就旬月。旣稽設鞫之擧。旋令保授。閱歷夏秋。尙靳還囚之命。國法之如許。獄體之如許。寧不萬萬寒心乎。今若不痛加鋤治。大施懲創。而專務鎭安。惟事姑息。則又不知何樣禍機。伏在何地。明義一書。其將無地可讀。古人所謂痛哭流涕者。視今日猶歇後語也。伏願殿下。廓揮乾剛之斷。亟允臺閣之請。使將晦之義理復明。潛伺之逆孽永熄焉。臣伏覩殿下。每於懲討之政。必以鎭安二字爲先務。至若公議之所不容。王法之所必討。則或依臺閣之啓。而勿施於有司之奉行。或下商量之敎。而以致有姑停之名目。强引罕有之例。以作拒諫之資。甚至於凶疏闖呈。指意叵測。而置之勿問之科。賊傔縱恣。國人齊憤。而亦無窮覈之擧。是以國是靡定。人心滋惑。轉相誑誘。自就淪胥。夫所以鎭安者。不但實效之愈邈。適足以啓奸萌而釀禍源。大非古先王生道殺人之義矣。且於今夏令甲以後。擧一世而杜口鉗舌。稍涉賊邊之事。誘以犯禁之科。無一箇明目張膽。以效必討之義。因循苟且。日甚一日。又安知無幾箇不逞之徒。潛伺暗伏。仰視俯畫於冥冥之中乎。苟求今日之急務。宜莫如拔本塞源。斬草除根。使大義昭揭。凶謀自消。大定一世之人心。然後方可謂鎭安之術矣。惟殿下。念哉念哉。凡此四者之說。固知其陳腐淺近。不足有槪於聖心。而其在今日端本出治之道。亦無過於此者。故玆敢冒萬死而陳之。殿下若一覽而擲之。則不過爲政院故紙而已。然而猶不敢不言者。良由耿耿愚衷。銷鑠不得而然耳。伏願殿下。勿以人微而少垂察焉。近來朝綱解弛。百僚怠嫚。識者寒心。已無可言。而雖以李文德事言之。頃於春塘試士之日。呵除臺官於環衛之側者。誠一變怪事。而又於法殿唱榜之時。嚴鼓方下。外儀將辦。而渠敢偃坐橫竹於殿陛之上。萬目所覩。莫不駭然。事關國綱。大損朝體。不可以一時微眚。置而不論。臣謂副摠管李文德。施以削職之典宜矣。湖南水閫。素稱難治。誠非人人之所可濫竽也明矣。新除授水使許𡨶爲人本自孱劣。前任畿邑。又無治績之可稱。而重以年來。衰病轉痼。昏聵忒甚。如此重閫之職。不可責之於此等之人。臣謂全羅左水使許𡨶改差。當該銓官。推考警責宜矣。陞庠課試之逐月設行。已有成命。則爲國子庠學之官者。惟當一遵令式。毋敢違越。而近來掌試之臣。專以避事爲習。自春徂冬。迄不擧行。致有自上提飭之擧。揆以事體。極爲寒心。不能察飭之承宣。旣施不敍。則規避不行之諸臣。不可無罰。臣謂當該大司成及四學敎授。一竝罷職不敍宜矣。金吾議讞。事係政措之大者。須出朝紙。不容少緩。而近來喉司。全不照管。雖以日昨朝紙觀之。或發配踰月。或施刑經旬。而矇不頒出。乃於一張朝紙。混同書出。有若事在昨今者然。事之駭然。莫此爲甚。臣謂當該承旨。亟施譴罷之典。此後則使之各別申飭。俾無如前之弊宜矣。臣無任云云。省疏具悉。首陳勉聖德貽燕謨懋實政嚴懲討四條論列。言甚根據。其中用人恤民開言路崇節儉等事。尤屬目下急務。竝當體念。李文德事。兩款干科。俱係紀綱。依施。大抵武弁之呵除臺官。可謂有辱朝廷。其罪狀。令該府拿問。殿陛橫竹。渠何足言哉。本兵堂郞。少有彈戢。豈有此無嚴之擧。伊日參班堂上。越俸一等。禁喧該郞。先汰後拿。此後復有此等之事。當該判堂禁喧郞該房紏察。分捧罷拿傳旨。許𡨶事。本閫委任。異於他閫。請令另擇。則可也。其人豈不堪水閫。不允。當該兵判推考事依施。大司成學數授事。依式勘罪足矣。不敍過矣。承旨譴罷事。不能檢飭朝紙。有此許多做錯。聞甚駭然。依施。爾於新入臺職之初。能辦言辭之疏。予甚嘉乃。勿辭從速察職。